Rusia akuzon Perëndimin se po e lë jashtë bisedimeve për Kosovën
Frank Uizner: Takimi i Parisit afirmoi se Uashingtoni dhe vendet evropiane janë “të një mendjeje” për Kosovën
Ministria e jashtme e Rusisë akuzoi fuqitë perëndimore se po e përjashtojnë Moskën nga bisedimet për të ardhmen e Kosovës. Zëdhënësi i ministrisë, Mihail Kaminin, u ankua sot në një deklaratë se Rusia nuk ishte ftuar në takimin e djeshëm të Grupit të Kontaktit në Paris për Kosovën. Ai i quajti diskutimet e Parisit “bisedime sekrete” dhe tha se bisedime të tilla të japin përshtypjen se në diskutim janë vendime të njëanëshme që mbështesin pavarësinë e Kosovës. Sot në Uashington, i dërguari amerikan për Kosovën, Frank Uizner, tha se bisedimet e Parisit afirmuan se Uashingtoni dhe aleatët evropianë janë të një mendjeje mbi rëndësinë që ka mbështetja e planit të OKB-së për pavarësinë e Kosovës. Nënsekretari amerikan i Shtetit, Nicholas Burns,tha në një takim me gazetarët dje në klubin evropiano-amerikan të shtypit në Paris se qendrimi i Shteteve të Bashkuara për statusin përfundimtar të Kosovës u shpreh qartë nga Presidenti Bush, gjatë vizitave të tij në Tiranë dhe Sofie. Zoti Burns konfirmoi se Shtetet e Bashkuara do të punojnë gjatë këtyre ditëve në Kombet e Bashkuara dhe në Ministrinë e Jashtme në Paris që Këshilli i Sigurimit të dalë me rezolutë”. "Europe dhe Shtetet e Bashkuara duhet të qendrojnë të bashkuara dhe duhet ta bindin Rusinë se kjo është e vetmja rrugë për të shkuar përpara”, tha zoti Burns dhe shtoi se se ky është vullneti i popullit të Kosovës. Pavarësia e Kosovës është një çështje për të cilën Shtetet e Bashkuara dhe Rusia nuk bien dakord. Rusia, që është aleate e Serbisë, beson se një vendim i tillë do të krijonte që shembull të rezikshëm për rajonet separatiste të botës. Edhe Serbia e kundështon krijimin e shtetit të Kosovës, pasi e shikon atë si zemrën e teritorit të saj historik. Zoti Burns pranoi se ky do të jetë një proces i vështirë për Serbinë, pasi ajo nuk është dakord me pavarësinë e Kosovës dhe i dërgoi një mesazh të qartë Serbisë se ajo duhet të heqë dorë nga Kosova Shtetet e Bashkuara dhe vendet kryesore Evropiane që mbështesin pavarësinë e Kosovës po përpiqen të ngushtojnë divergjencat me Rusinë për këtë çështje. Muajin e kaluar, Shtetet e Bashkuara dhe vendet evropiane paraqitën një rezolutë të rishikuar në Këshillin e Sigurimit për pavarsi të mbikqyrur për Kosovën, por rezoluta u kundërshtua menjëherë nga Rusia, që la të kuptohet se ajo do t’i vërë veton asaj. Versioni i rishikuar i rezolutës i përgjigjet kërkesës së Rusisë për ruajtjen e karakterit shumetnik të Kosovës, por nuk përfshin propozimin kryesor rus për bisedime të reja mes shumicës shqiptare, që kërkon pavarësinë, dhe pakicës serbe të Kosovës që dëshiron të mbetet pjesë e Serbisë. Presidenti Bush u shpreh fare qartë në Tiranë dhe në Sofie se negociatat dhe diskutimet nuk mund të vazhdojnë pa kufi. Tani është koha, tha ai, që të zgjidhet statusi i Kosovës dhe rezultati final dueht të jetë pavarësia e saj. //rd//